## Rješenje Hrvatske agencije za poštu i elektroničke komunikacije, klasa: UP/I-344-08/09-01/51, urbroj: 376-09-09-02 IM/AB od 19. listopada 2009.

### NN 137/2009 (13.11.2009.), Rješenje Hrvatske agencije za poštu i elektroničke komunikacije, klasa: UP/I-344-08/09-01/51, urbroj: 376-09-09-02 IM/AB od 19. listopada 2009.

137 13.11.2009 Rješenje Hrvatske agencije za poštu i elektroničke komunikacije, klasa: UP/I-344-08/09-01/51, urbroj: 376-09-09-02 IM/AB od 19. listopada 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3339

Na temelju članka 114. stavka 1. točke 11., i stavka 6. Zakona o elektroničkim komunikacijama (»Narodne novine« br. 73/08, dalje u tekstu: ZEK), nakon provedenog postupka stručnog nadzora nad pravnom osobom Radio Narona d.o.o., Metković, Kralja Zvonimira 4/1, radi pridržavanja uvjeta utvrđenih u dozvoli za uporabu radiofrekvencijskog spektra, nadzornik elektroničkih komunikacija donosi sljedeće

RJEŠENJE

I. Zabranjuje se pravnoj osobi RADIO NARONA d.o.o. uporaba radijske postaje postavljene u Metkoviću na adresi Kralja Zvonimira 4/1, koja radi na frekvenciji 104,8 MHz i čiji su parametri različiti od onih utvrđenih u dozvoli broj RT-00340/2008.

II. Izvršenje rješenja započinje dostavom rješenja pravnoj osobi Radio Narona d.o.o. Metković, Kralja Zvonimira 4/1.

III. Ovo rješenje objavit će se u »Narodnim novinama« i na službenim stranicama Hrvatske agencije za poštu i elektroničke komunikacije (dalje u tekstu: HAKOM).

Obrazloženje

Pravna osoba Radio Narona d.o.o iz Metkovića (dalje: ovlaštenik) ima dozvolu za radijsku postaju za odašiljanje radijskog ili televizijskog programa br. RT-00340/2008 prema kojoj se lokacija radijske postaje nalazi u objektu Gradina u Opuzenu.

Na temelju redovnih mjerenja koje provodi nadzornik elektroničkih komunikacija dobiveni su podaci iz kojih je proizlazilo da se radijska postaja nalazi u Metkoviću, zbog čega je nadzornik odlučio provesti postupak stručnog nadzora nad ovlaštenikom.

U postupku stručnog nadzora 30. rujna 2009. obavljena su mjerenja na području Opuzena i Metkovića na temelju kojih je utvrđeno da ovlaštenik odašilje svoj program iz Metkovića. Pregledom poslovnih prostorija ovlaštenika u Metkoviću, te na temelju izjave g. Nine Ercega, direktora ovlaštenika, utvrđeno je da se radijska postaja putem koje se emitira program nalazi na lokaciji u Metkoviću, a ne na lokaciji u Opuzenu kako je to predviđeno dozvolom RT 00340/2008. Ujedno je utvrđeno te da odašiljač i antena ne odgovaraju parametrima navedenim u dozovoli RT-00340/2008.

Direktor ovlaštenika izjavio je da je do promjene lokacije radijske postaje došlo zbog kvara odašiljača na objektu Gradina u Opuzenu. Također je izjavio da prije promjene lokacije radijske postaje nisu tražili dozvolu za tu promjenu.

O provedenom stručnom nadzoru sastavljen je zapisnik koji je potpisao direktor ovlaštenika, i na koji nije bilo primjedbe.

Iz utvrđenih činjenica proizlazi da je ovlaštenik koristio radijsku postaju na lokaciji u Metkoviću bez pribavljene pripisane dozvole, odnosno protivno uvjetima u dozvoli RT-00340/2008.

Slijedom navedenog, nadzornik elektroničkih komunikacija je sukladno članku 114. stavak 1. točka 11. i stavka 6. ZEK-a odlučio kao u točki I. ovog rješenja.

Temeljem članka 116. stavka 1. ZEK-a ovlaštenik je dužan postupiti po rješenju nadzornika elektroničkih komunikacija. U suprotnom, bit će mu izrečena upravna mjera u novčanom iznosu u visini do dvadesetostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu, sve sukladno članku 116. stavku 4. i 5. ZEK-a.

Temeljem članka 14. stavka 4. ZEK-a ovo rješenje objavit će se na službenim stranicama HAKOM-a te u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-08/09-01/51

Urbroj: 376-09-09-02 IM/AB

Zagreb, 19. listopada 2009.

Nadzornik
elektroničkih komunikacija
Ante Botica, dipl. ing. el., v. r.

Rješenje, NN 137/2009-3339